als_Latn dik_Latn sag_Latn
Trajneri i Parmës, Roberto Donadoni, ka folur me superlativa për mbrojtësin shqiptar, Andi Lila, që njëherësh është edhe transferimi i parë i Parmës për merkaton e dimrit. Gjatë konferencës së djeshme për shtyp, para ndeshjes së sotme me Fiorentinën, tekniku nuk i ka kursyer lëvdatat për lojtarin e Kombëtares shqiptare. “Lila më ka impresionuar shumë nga pikëpamja fizike. Ka dëshirë të madhe që të tregojë se vlen. Kam folur me të dhe është mjaft i vendosur.
Kemi nevojë për impulse pozitive. Nuk e di nëse do mund ta kem në dispozicion për shkak të disa burokracive, por ajo që më intereson është se kemi të bëjmë me një lojtar me nivel, çka nuk është pak për mua”, ka thënë Donadoni. Ndërkohë, dje në darkë është hapur zyrtarisht edhe merkatoja e dimrit në Itali dhe të gjitha klubet nga sot mund të federojnë lojtarë të ardhur rishtazi. Kështu, mësohet se te Parma janë në “luftë” me kohën për plotësimin e dokumentacionit të Lilës dhe depozitimin e kontratës së tij në federatë dy orë para nisjes së takimit me Fiorentinën. Edhe pse nuk ka ende asgjë të sigurt, Lila rezulton në listën e të grumbulluarve të Donadonit për ndeshjen e sotme dhe me gjasa do të ulet në pankinë për t’u aktivizuar (nëse do jetë e mundur), në pjesën e dytë.
als_Latn als_Latn